V začetku decembra leta 2008 je Honda objavila, da zaradi takratne svetovne gospodarske krize v sezoni 2009 ne bo nastopala v Formuli 1. Nekaj tednov pred prvo dirko v Melbournu je moštvo kupil Ross Brawn in ga preimenoval v Brawn GP, motorje pa je dobavljal Mercedes. Button in Barrichello sta zadržala svoja sedeža. Na testiranjih v Barceloni sta oba voznika presenetila z zelo konkurenčnimi časi, saj jima je uspelo prevoziti krog tudi do dve sekundi hitreje v primerjavi z drugimi vozniki na progi.